Diari Oficial de la Generalitat Valenciana


Sumari del DOGV 6747, del 03-04-2012 (2012/3312)

ORDE 12/2012, de 28 de març, de la Conselleria de Presidència, per la qual es convoca una beca per a la realització d'estudis de postgrau en el Col·legi d'Europa a Natolin (Varsòvia - Polònia) durant l'any acadèmic 2012-2013.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6747

Data del DOGV
:   03-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3312


Data del document
:   28-03-2012

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * ajuda pública

ORDE 12/2012, de 28 de març, de la Conselleria de Presidència, per la qual es convoca una beca per a la realització d'estudis de postgrau en el Col·legi d'Europa a Natolin (Varsòvia - Polònia) durant l'any acadèmic 2012-2013. [2012/3312]
La Generalitat, en el marc de la política dirigida a afavorir la formació i el desenrotllament en temes europeus que permeta una ampliació dels coneixements de la construcció europea i de la presència de la Comunitat Valenciana a la Unió Europea, convoca la concessió d'una beca per a realitzar estudis de postgrau en el Col·legi d'Europa a Natolin (Varsòvia - Polònia) durant l'any acadèmic 2012-2013.
L'anterior actuació es troba arreplegada en els objectius i activitats del programa 112.40, Beques per a la Realització d'Estudis de Postgrau en el Col·legi d'Europa, i hi ha prou consignació pressupostària en la Llei de Pressupostos de la Generalitat per a l'Exercici 2012.
Així, en virtut del que establix:
1. El Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència.
2. El Decret 132/2009, de 4 de setembre, del Consell, pel qual es regula la concessió de beques.
3. El Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991.
4. La Llei 38/2003, de 17 de novembre, General de Subvencions.
ORDENE
Primer
Convocar concurs públic per a la concessió d'una beca per a realitzar estudis de postgrau en el Col·legi d'Europa a Natolin (Varsòvia - Polònia) durant l'any acadèmic 2012-2013.
Segon
Aprovar les bases per les quals es regix esta convocatòria, incloses com annex I de la present orde.
Tercer
L'import de la beca serà finançat a càrrec del capítol IV de la línia T4046000 del programa 112.40, del Pressupost de la Generalitat per a l'any 2012, per la quantia de vint mil euros (20.000 €).
Quart
En compliment del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que la beca que es finança d'acord amb el que preveu la present orde, no està subjecta a la política de control d'ajudes d'Estat, per no reunir els requisits de l'article 107 del Tractat de Funcionament CE, al no afectar la competència en raó a la qualitat del beneficiari i a l'objecte de la subvenció.
Contra esta orde, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, de conformitat amb el que preveuen els articles 116 i 117 de la Llei 30/1992 de 26 de novembre del Règim Jurídic de les Administracions Públiques i del Procediment Comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació de conformitat amb el que establixen els articles 10 i 46 de la Llei 29/1998, de 13 de juliol Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 28 de març de 2012
El conseller de Presidència,
JOSÉ CISCAR BOLUFER
ANNEX I
Bases de la convocatòria per a la concessió d'una beca per a la realització d'estudis de postgrau en el Col·legi d'Europa de Natolin (Varsòvia - Polònia) durant el curs acadèmic 2012-2013
Primera. Objecte
La present beca té com a objecte la realització d'estudis de postgrau, en el marc del programa d'Estudis Europeus Interdisciplinaris, en el Col·legi d'Europa de Natolin (Varsòvia - Polònia) durant el curs acadèmic 2012-2013.
Segona. Dotació i forma de pagament de la beca
Esta beca se substanciarà per mitjà de l'exempció al becari de part del pagament de l'import corresponent als gastos de matrícula, allotjament i manutenció, compensant el Col·legi d'Europa d'estos gastos, per un total de 20.000 euros, una vegada que s'acredite la matriculació del becari en el dit Col·legi.
Tercera. Requisits dels candidats
· Titulació universitària superior. Excepcionalment seran admesos aquells estudiants que es troben en l'últim curs de carrera, si bé l'hauran d'haver aprovat i trobar-se en possessió del títol universitari o en condicions d'obtindre'l abans d'incorporar-se als estudis de postgrau.
· Residents o que hagen realitzat els seus estudis en un centre universitari de la Comunitat Valenciana.
· Coneixements profunds d'anglés i francés, justificats segons el que establix la base quarta.
· Edat màxima: 30 anys en el moment de la sol·licitud.
· Complir els requisits del Col·legi d'Europa, al qual hauran de remetre directament i simultàniament el seu Formulari de Candidatura i documentació específica que sol·licita (s'ha d'emplenar en línia, en l'adreça www.coleurop.be).
· No podrà concórrer en el beneficiari cap de les circumstàncies arreplegades en l'article 13.2 de la Llei 38/2003, General de Subvencions.
Quarta. Formalització de les sol·licituds
La instància de presentació de candidatures (annex II d'esta orde) estarà a disposició de les persones interessades en els Registres següents:
-Registre General de la Conselleria de Presidència (c/ Juristes, 10, 46901, València).
-Registre de la Delegació Territorial del Consell de la Generalitat a Alacant (av. Doctor Gadea, 10, 03430 Alacant).
-Registre de la Delegació Territorial del Consell de la Generalitat a Castelló (c/ Major, 78, 12383 Castelló).
La instància de presentació de candidatures estarà així mateix disponible en la pàgina web de la Direcció General de Relacions amb la Unió Europea, en l'adreça següent: .
Els candidats hauran de presentar emplenada la instància de presentació de candidatura en el Registre General de la Conselleria de Presidència (c/ Juristes, 10, 46976, València), o per qualsevol dels procediments establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que haurà de dur adjunta la documentació següent:
a) Acreditació de no incórrer en cap de les circumstàncies arreplegades en l'article 13.2 de la Llei 38/2003, General de Subvencions, realitzada per mitjà de declaració responsable o qualsevol dels mitjans establits en l'article 13.7 de la dita llei i concordants del seu reglament.
b) Altres documents que acrediten la possessió de mèrits al·legats.
c) Dossier de candidatura:
1. Còpia impresa del formulari de candidatura del Col·legi d'Europa, disponible en l'adreça següent .
2. Curriculum vitae redactat en francés o anglés, el qual haurà d'arreplegar el conjunt de la formació així com les qualificacions obtingudes.
3. Fotocopia compulsada del títol universitari o del resguard de sol·licitud del títol, expedida per la Secretaria de la facultat. Cas d'acollir-se a l'excepció especificada en la base tercera d'esta convocatòria, certificat d'estar matriculat en últim curs de carrera. En el supòsit que resulte seleccionat un candidat que, excepcionalment, fóra admés per trobar-se en l'últim curs de carrera, haurà de presentar, abans de finalitzar el mes de juliol de 2012, fotocòpia compulsada del títol universitari o si, no el té, del resguard de sol·licitud del títol, expedit per la Secretaria de la facultat.
4. Certificat de l'expedient acadèmic expedit per la Secretaria de la facultat o fotocòpia compulsada d'este.
5. Declaració de coneixement d'idiomes segons el model exigit pel Col·legi d'Europa (haurà de dur adjunts els certificats acreditatius del domini d'anglés i francés, preferentment certificat de TOELF o British Council, Aliança Francesa, diploma superior de l'Escola Oficial d'Idiomes, o altres que acrediten un nivell de coneixements equivalent al nivell B2 del Consell d'Europa, o certificat acreditatiu d'altres circumstàncies que acrediten el coneixement d'idiomes estrangers per part del candidat).
6. Dos cartes de presentació, en anglés o francés, en sobre tancat, de dos professors d'universitat que hagen impartit classes al candidat. Es redactaran obligatòriament en paper amb capçalera del centre de treball del professor.
Tota la documentació referida en este dossier de candidatura s'ha de remetre, així mateix, de forma simultània, al Col·legi d'Europa junt amb el formulari de candidatura, el qual haurà de ser emplenat en línia en l'adreça .
Així mateix, la comissió de valoració, una vegada ultimat el procés de selecció i abans de formular la proposta de resolució de concessió, requerirà al candidat amb major puntuació perquè, d'acord amb el que establix l'article 14 1.e de la Llei General de Subvencions, acredite que es troba al corrent en el compliment de les seues obligacions tributàries enfront de l'Estat i a la comunitat autònoma, i davant de la Seguretat Social, conforme al Reglament de la Llei 38/2003, aprovat pel Reial Decret 887/2006, de 21 de juliol.
Quinta. Termini de presentació de sol·licituds
El termini de presentació de les candidatures serà de 15 dies hàbils, comptats a partir de l'endemà de la publicació de la present orde en el Diari Oficial de la Comunitat Valenciana.
Sexta. Selecció de candidats
La selecció dels aspirants es realitzarà de la forma següent:
a) Una comissió de selecció serà la responsable de la preselecció d'un màxim de deu candidats en funció de l'expedient acadèmic i dels mèrits al·legats. Posteriorment, la Comissió de Selecció procedirà a entrevistar els candidats esmentats a fi de seleccionar els cinc aspirants amb majors mèrits.
b) El Col·legi d'Europa comunicarà el candidat admés, entre els cinc aspirants amb majors mèrits preseleccionats per la Comissió de Selecció. Esta admissió tindrà com a base les qualificacions dels candidats proposats i, si el Col·legi ho estima necessari, una entrevista.
c) La Direcció General de Relacions amb la Unió Europea, després de la comunicació d'admissió del Col·legi d'Europa, elaborarà la proposta de concessió de beca.
d) Així mateix s'elaborarà una borsa de reserva dels aspirants que no resulten adjudicataris, i la idoneïtat de la qual haja sigut aprovada pel Col·legi d'Europa, ordenats d'acord amb la puntuació obtinguda, per a cobrir l'eventual renúncia d'esta beca, produïda abans de l'inici del curs.
Sèptima. Composició de la comissió de selecció
La comissió de selecció estarà composta per:
- La secretària autonòmica de Presidència, o persona que designe, que la presidirà.
- El subsecretari de la Conselleria de Presidència, o persona que designe.
- La directora general de Relacions amb la Unió Europea, o persona que designe.
- El secretari general administratiu de la Conselleria de Presidència, o persona que designe.
- Un funcionari de la Direcció General de Relacions amb la Unió Europea, que actuarà com a secretari de la comissió de selecció.
Els membres de la comissió podran ser assessorats pel personal tècnic o professional que es considere necessari, que podrà assistir-hi amb veu però sense vot.
El funcionament de la dita Comissió haurà d'adaptar-se al que establix la present convocatòria, així com a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Octava. Criteris objectius de valoració i barem
De conformitat amb el que disposa l'annex II del Decret 132/2009, del Consell, pel qual es regula la concessió de beques, la comissió de selecció aplicarà el barem següent, en funció de l'objecte i finalitat de la beca, a fi de valorar les sol·licituds:
1. Expedient acadèmic:
1.1 La seua puntuació coincidirà amb la nota mitjana ponderada, i donarà lloc a una valoració entre 5 i 10 punts.
Quan la ponderació estiga realitzada amb una puntuació 0-4 s'aplicarà el que disposa l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.
1.2 Altres títols acadèmics oficials que no constituïsquen un requisit per a la concessió. La puntuació màxima d'este subapartat serà de 3 punts:
· Doctor: 2 punts
· Altres llicenciatures: 1 punt.
· Altres diplomatures: 0,50 punts.
2. Coneixement d'idiomes de la Unió Europea:
No obstant el que disposa la base quarta, en este apartat es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.
La puntuació màxima que es podrà obtindre per al conjunt dels idiomes i cursos acreditats serà de 2 punts.
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per títol universitari i haja sigut valorat en l'apartat 1.2, no es podrà computar també en este apartat.
3. Coneixements addicionals:
Cursos de formació relacionats amb l'objecte de la beca, fins a un màxim de 4 punts.
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:
a) De 200 o més hores: 3,00 punts.
b) De 100 o més hores: 2,00 punts.
c) De 75 o més hores: 1,50 punts.
d) De 50 o més hores: 1,00 punt.
e) De 25 o més hores: 0,50 punts.
f) De 15 o més hores: 0,20 punts.
Els centres de formació que impartisquen cursos han de ser organismes oficials o centres reconeguts.
En cap cas es puntuaran en el present apartat ni l'apartat 2 anterior, els cursos d'idiomes.
4. Entrevista/prova:
La puntuació màxima d'este apartat serà de 6 punts, 30% de la puntuació màxima que es puga obtindre per mitjà de la suma de la resta d'apartats d'esta convocatòria.
5. Altres mèrits:
Es valoraran fins a un màxim de 2 punts aquells altres mèrits, relacionats amb l'objecte de la convocatòria, que no es troben inclosos en la resta d'apartats.
Novena. Concessió notificació i publicitat de la beca
La beca serà atorgada per resolució del conseller de Presidència, a la vista de la proposta efectuada per la Direcció General de Relacions amb la Unió Europea, en el termini màxim de tres mesos a partir de l'endemà de la publicació de la present convocatòria en el Diari Oficial de la Comunitat Valenciana, sense perjuí de l'ampliació dels terminis en els termes que preveu l'article 42 de la Llei de Règim Jurídic de les Administracions Públiques i del Procediment Administratiu Comú.
En el cas que transcórrega el termini establit sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.
La condició de becari no generarà cap relació laboral o administrativa amb la Generalitat.
La Conselleria de Presidència es reserva la facultat de declarar deserta totalment o parcialment, en el cas que no es complisquen els requisits mínims per a la concessió, la present convocatòria, així com d'interpretar el contingut d'estes bases.
La resolució de concessió serà publicada en el Diari Oficial de la Comunitat Valenciana i es notificarà als beneficiaris.
Deu. Acceptació i renúncia
El candidat seleccionat haurà d'acceptar expressament la beca per mitjà d'un escrit dirigit a la Direcció General de Relacions amb la Unió Europea, en el termini d'un mes des de la seua adjudicació, i si no complixen este requisit s'entendrà que renuncien a la beca.
En cas de renúncia, la beca serà oferida al primer candidat que figure en la llista de reserva i així successivament.
La renúncia, que haurà de ser motivada, haurà de ser realitzada pel becari almenys un mes abans de la data de començament del curs, per mitjà d'un escrit dirigit a la Direcció General de Relacions amb la Unió Europea.
Onze: Rescissió
La beca concedida serà revocada, amb audiència prèvia a l'interessat, en el supòsit de falta de justificació o de concurrència d'algunes de les causes previstes en l'article 37 de la Llei 38/2003, de 17 de novembre, General de Subvencions.
En este supòsit, serà oferida, quan això siga possible, al primer candidat que figure en la llista de reserva, i així successivament.
Dotze. Obligacions del beneficiari
A més de complir amb les obligacions arreplegades en el punt 1 de l'article 14, apartats a, b, c, d, e, i i, de la Llei 38/2003, General de Subvencions, el beneficiari de la beca, després de ser-li atorgada, haurà d'aportar el certificat corresponent que acredite que disposa de cobertura sanitària. El Col·legi d'Europa proporciona l'assegurança mèdica únicament durant els viatges d'estudi.
Així mateix, haurà d'elaborar una memòria intermèdia al llarg del curs, així com, en el termini de dos mesos des de la finalització del curs, una memòria final sobre els estudis realitzats en la qual assenyale, entre altres aspectes, les matèries impartides, l'aplicació dels coneixements adquirits al món laboral i l'experiència personal; així com acreditar que ha superat satisfactòriament el curs per mitjà de titulació o certificat del Col·legi d'Europa. Ambdós memòries seran defeses personalment davant de la Direcció General de Relacions amb la Unió Europea. En el cas que no se supere el curs mencionat, la Direcció General de Relacions amb la Unió Europea podrà proposar les mesures que crega oportunes en relació a l'import satisfet de la beca, i si és el cas, del seu reintegrament, així com de l'interés de demora corresponent.
Tretze. Incompatibilitats i facultats d'interpretació
Durant el seu període de vigència, esta beca serà incompatible amb altres beques o ajudes que puguen ser concedides per organismes públics o privats nacionals o estrangers, per a la mateixa finalitat.
No podran beneficiar-se d'estes beques els que ja hagen cursat estudis en el Col·legi d'Europa, independentment del programa cursat.
El conseller de Presidència resoldrà els dubtes i conflictes que pogueren plantejar tant els becaris i becàries, en l'exercici de la seua funció, com la Direcció General de Relacions amb la Unió Europea. Tot això, vist el corresponent expedient contradictori i amb plena subjecció al Decret 132/2009, de 4 de setembre, del Consell, pel qual es regula la concessió de beques.
Catorze. Protecció de dades de caràcter personal
Les dades personals de les persones sol·licitants, arreplegades en el transcurs del procediment, seran incloses en un fitxer automatitzat, en els termes i condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el Reglament de desplegament de la referida Llei Orgànica.